《冯主事粉署画故山读书处》
明代·李时勉

忆昔少年读书处，野竹苍松蔼云雾。下帷尽日绝烦嚣，开帙临云得深趣。

荜门蓬户霏岩烟，溪壑犹为静者怜。孔明有意吟梁甫，扬子留心草太玄。

清风最好穷今古，焚兰映雪甘辛苦。十年游息无与伦，数亩林泉自为侣。

君不见狂侠儿，轻裘骏马纷相驰。白日群游几人伴，青楼一笑千金资。

又不见富家子，锦衣珍馔矜豪侈。堂上歌钟遏晓云，门前车马如流水。

但誇意气恣所为，一字从来都不知。羲和西飞花落地，昨日繁华今日非。

以兹感激志犹勤，踪迹频年不出门。长杨赋就人始羡，金榜名成谁不闻。

自从作官别乡井，羁思离怀不能屏。故令图绘坐中看，咫尺江上觉寥迥。

粉署长閒乐有馀，朝回对此形神舒。倚槛浑惊蠹鱼起，临潭宛见鲛人居。

大夫出身事明主，报国何心怀旧土。却笑吴中张季鹰，独忆秋风便归去。

吾观冯子好胸襟，画图幽意颇难寻。欲将蠹简树勋业，不负当年一片心。

作者简介：（1374—1450）明吉安府安福人，名懋，以字行，号古廉。永乐二年进士。预修《太祖实录》，书成，升翰林侍读。永乐十九年，曾上书反对都北京。洪熙元年，以言事系狱。宣德初复官。官至国子祭酒。卒谥忠文。有《古廉集》。